CELEX: 32018D1499
Language: bg
Date: 2018-10-08 00:00:00
Title: Решение за изпълнение (ЕС) 2018/1499 на Комисията от 8 октомври 2018 година за изменение на Решение за изпълнение (ЕС) 2018/954 за установяване на определени защитни мерки с оглед на предотвратяване на разпространението на чумата по дребните преживни животни в България (нотифицирано под номер C(2018) 6662) (Текст от значение за ЕИП.)

9.10.2018   
               
               
                  BG
               
               
                  Официален вестник на Европейския съюз
               
               
                  L 253/76
               
            
         РЕШЕНИЕ ЗА ИЗПЪЛНЕНИЕ (ЕС) 2018/1499 НА КОМИСИЯТА
         от 8 октомври 2018 година
         за изменение на Решение за изпълнение (ЕС) 2018/954 за установяване на определени защитни мерки с оглед на предотвратяване на разпространението на чумата по дребните преживни животни в България
         
            
               (нотифицирано под номер C(2018) 6662)
            
         
         (само текстът на български език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
         като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
         като има предвид, че:
         
                     (1)
                  
                  
                     Чумата по дребните преживни животни (ЧДПЖ) е тежко вирусно заболяване на дребните преживни животни, а именно овцете и козите, което се предава основно чрез пряк контакт. Заболеваемостта и смъртността от ЧДПЖ могат да са много високи, особено в райони, където ЧДПЖ се наблюдава за първи път, като тя може да има сериозни икономически последици за селскостопанския сектор. ЧДПЖ не се предава на човека. ЧДПЖ е ендемична в много държави в Африка, Близкия изток и Азия и поражда сериозни опасения за здравето на животните и хуманното отношение към тях.
                  
               
                     (2)
                  
                  
                     В Директива 92/119/ЕИО на Съвета (3) се определят общи мерки за борба с някои болести по животните, включително ЧДПЖ. Сред тях са мерки за борба, които трябва да бъдат предприети при съмнение и потвърждение на наличието на ЧДПЖ в дадено стопанство. Тези мерки за борба включват също така създаването на предпазни и надзорни зони около огнищата и други допълнителни мерки за борба с разпространението на това заболяване.
                  
               
                     (3)
                  
                  
                     На 23 юни 2018 г. България уведоми Комисията и останалите държави членки за едно огнище на ЧДПЖ в три стопанства за дребни преживни животни, където животните от тези стопанства пасат заедно в община Болярово, област Ямбол в България. На 28 юни 2018 г. бе обявено второ огнище на болестта в област Бургас.
                  
               
                     (4)
                  
                  
                     България предприе мерките за борба, предвидени в Директива 92/119/ЕИО, и по-специално унищожаването на заразените стада и създаването на предпазни и надзорни зони около огнищата, както е предвидено в посочената директива. Също така беше засилен надзорът в общините в съседство със засегнатите зони, както и в общините, разположени по границата на Съюза с трети държави, които не са свободни от ЧДПЖ.
                  
               
                     (5)
                  
                  
                     С цел да се предотврати разпространението на болестта в други части на България, в други държави членки и трети държави, впоследствие Комисията предприе допълнителни мерки посредством приемането на Решение за изпълнение (ЕС) 2018/954 на Комисията (4), с което се предвиждат допълнителни защитни мерки и се забраняват изпращането на пратки с дребни преживни животни и пускането на пазара на определени продукти, добити от дребни преживни животни от общини Болярово и Елхово, област Ямбол и общини Средец, Созопол, Приморско, Малко Търново и Царево, област Бургас.
                  
               
                     (6)
                  
                  
                     След приемането на Решение за изпълнение (ЕС) 2018/954 България уведоми Комисията за още пет огнища на ЧДПЖ на територията си — всичките в районите с ограничителни мерки в област Ямбол в посочената държава членка.
                  
               
                     (7)
                  
                  
                     На 18 септември 2018 г. България уведоми Комисията и останалите държави членки за резултатите от серологичен надзор, извършен около по-рано потвърдените огнища на ЧДПЖ. Според резултатите от този надзор има установено наличие на животни с антитела срещу ЧДПЖ в стопанства, разположени в районите, в които вече са въведени ограничителни мерки, без да има отчетени клинични признаци на болестта. Някои от тези стопанства се намират много близо до границата между тези райони с ограничителни мерки и останалата част от територията на България, където до момента няма съобщени случаи на ЧДПЖ.
                  
               
                     (8)
                  
                  
                     Поради местонахождението на серопозитивните животни и предвид отсъствието на клинични признаци е необходимо да се разшири обхватът на района, в който се прилагат допълнителните защитни мерки спрямо ЧДПЖ, и да се въведат за изпълнение допълнителни защитни мерки в границите на новоопределения район, посредством които се забранява изпращането на пратки от дребни преживни животни и с определени продукти, добити от дребни преживни животни, с цел предотвратяване на евентуално разпространение на ЧДПЖ. Поради това Решение за изпълнение (ЕС) 2018/954 следва да бъде съответно изменено.
                  
               
                     (9)
                  
                  
                     Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩОТО РЕШЕНИЕ:
         
            Член 1
            След член 3 от Решение за изпълнение (ЕС) 2018/954 се вмъква следният член 3а:
            
               
                  „Член 3a
                  
                     1.   България забранява изпращането, осъществявано в границите на изброените в приложението райони, на следните стоки:
                     
                                 a)
                              
                              
                                 дребни преживни животни;
                              
                           
                                 б)
                              
                              
                                 семенна течност, яйцеклетки и ембриони от дребни преживни животни.
                              
                           
                  
                     2.   Чрез дерогация от забраната, предвидена в параграф 1 от настоящия член, компетентният орган може да разреши движението на дребни преживни животни до дадено местоназначение в районите, изброени в приложението, при условие че в стопанството на произход не се прилага нито едно от ограниченията по Директива 92/119/ЕИО във връзка с чумата по дребните преживни животни и че дребните преживни животни отговарят на следните условия:
                     
                                 a)
                              
                              
                                 всички дребни преживни животни в стопанството на произход са били клинично прегледани в деня на изпращането и не са показали клинични симптоми на чума по дребните преживни животни;
                              
                           
                                 б)
                              
                              
                                 дребните преживни животни се изпращат директно до кланица, определена от компетентния орган и разположена в границите на районите, изброени в приложението, с цел да бъдат незабавно заклани;
                              
                           
                                 в)
                              
                              
                                 не повече от 7 дни преди датата на изпращане дребните преживни животни са били подложени на диагностичен тест за откриване на антитела срещу чума по дребните преживни животни, показал отрицателен резултат;
                              
                           
                                 г)
                              
                              
                                 в стопанството на произход е извършено серологично изследване не повече от 14 дни преди датата на изпращане чрез вземане на проби от достатъчно на брой дребни преживни животни за откриване най-малко на серопревалентност от 5 % с 95 % степен на доверие, което е показало отрицателен резултат.“.
                              
                           
               
            
         
         
            Член 2
            Приложението към Решение за изпълнение (ЕС) 2018/954 се заменя с текста на приложението към настоящото решение.
         
         
            Член 3
            Адресат на настоящото решение е Република България.
         
         
            Съставено в Брюксел на 8 октомври 2018 година.
            
               
                  За Комисията
               
               Vytenis ANDRIUKAITIS
               
                  Член на Комисията
               
            
         
         
            (1)  ОВ L 395, 30.12.1989 г., стр. 13.
         
            (2)  ОВ L 224, 18.8.1990 г., стр. 29.
         
            (3)  Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (ОВ L 62, 15.3.1993 г., стр. 69).
         
            (4)  Решение за изпълнение (ЕС) 2018/954 на Комисията от 4 юли 2018 г. за установяване на определени защитни мерки с оглед на предотвратяване на разпространението на чумата по дребните преживни животни в България (ОВ L 168, 5.7.2018 г., стр. 7).
      
      
         
            ПРИЛОЖЕНИЕ
            Следните области в България:
            
                        —
                     
                     
                        област Ямбол;
                     
                  
                        —
                     
                     
                        област Бургас;
                     
                  
                        —
                     
                     
                        област Хасково.